Title: Psykiatriret
Description: Denne bog giver en indføring i faget psykiatriret, som er en specialdisciplin inden for sundhedsretten. Psykiatriretten adskiller sig fra den almindelige sundhedsret ved muligheden for at anvende tvang i behandlingsøjemed. Bogen behandler de regler, som gælder for alle psykiatriske patienter, dvs. de psykiatrispecifikke og almindelige sundhedsretlige regler, f.eks. vejledning, behandlingsplaner, indlæggelses- og udskrivningsaftaler, aktindsigt og fortrolighed, samt de forvaltningsretlige regler, f.eks. saglighedskravet og proportionalitetsprincippet samt adgangen til at regulere patienternes retsforhold som følge af anstaltsforholdet. Særlig vægt lægges imidlertid på de retlige rammer for tvangsanvendelse. I den forbindelse fastlægges tvangsbegrebet og begrebet frihedsberøvelse, og den særlige beskyttelse efter grundloven og menneskerettighedskonventionen belyses. Endvidere behandles psykiatrilovens rammer for tvangsanvendelse, herunder tvangsindlæggelse, tvangstilbageholdelse, tvangsbehandling, personlig hygiejne under anvendelse af tvang, fiksering, anvendelse af fysisk magt, aflåsning af døre m.v. Også de formelle retssikkerhedsgarantier, f.eks. beskikkelse af patientrådgivere, førelse af tvangsprotokol, underretning og klagevejledning samt den særlige klageadgang, domstolskontrol og det parlamentariske tilsyn behandles i bogen. Desuden belyses de specielle regler, der gælder for patienter med behov for en helhedsorienteret indsats.